Iepirkums

**“Rotaļu laukuma un vingrošanas laukuma izbūve Maskavas dārzā, Rīgā”**

**identifikācijas Nr. RD DMV 2022/04**

**JAUTĀJUMS:**

Iepirkuma nolikuma 4.1.4.apakšpunkts nosaka, ka Pretendentam jāiesniedz neatkarīgas sertificēšanas institūcijas izsniegts sertifikāts, kas apliecina piedāvāto rotaļu iekārtu atbilstību **LVS EN16630** (sporta un vingrošanas laukumu drošības prasības) un **LVS EN1176** (bērnu rotaļu laukumu drošības prasības, lai iekārtu varētu novietot bērnu rotaļu laukuma teritorijā) standartiem. Sertifikātos jābūt norādītiem iekārtu kodiem un pamata aprakstam, kas ļauj identificēt iekārtas.

Publisko spēļu un rekreācijas laukumu un tajos uzstādīto spēļu vai citu aktivitāšu iekārtu un aprīkojuma uzraudzības un kontroles kārtību Latvijā regulē Ministru kabineta noteikumi Nr. 18 “Spēļu un rekreācijas laukumu drošuma noteikumi”. Vingrošanās un rotaļu laukuma iekārtas ir attiecināmas kā nereglamentētās sfēras produkts, tas nav būvizstrādājums un neprasa obligātu sertifikāciju.

Vai var pierādīt rotaļu un vingrošanas iekārtu atbilstību standartiem LVS NE 16630 un LVS NE1176 ar detalizētu ražotāja dokumentāciju, kas ir sastādīta saskaņā ar MK noteikumu Nr.18 III 13.punktu?

**ATBILDE:**

07.01.2020. Ministru kabineta noteikumu Nr. 18 “Spēļu un rekreācijas laukumu drošuma noteikumi” (turpmāk – Noteikumi) I daļas 7. punktā noteikts, ka *“Publiskais spēļu un rekreācijas laukums un tajā uzstādītā spēļu vai citu aktivitāšu iekārta, kas atbilst piemērojamo standartu vai to daļu prasībām (turpmāk – piemērojamie standarti), uzskatāma par atbilstošu tām šajos noteikumos minētajām drošuma prasībām, kuras aptver šie standarti”.*

Nacionālā standartizācijas institūcija savā tīmekļvietnē publicē to piemērojamo standartu sarakstu, kurus var piemērot šo noteikumu prasību izpildei, tai skaitā LVS EN 1176 “Spēļu laukumu aprīkojums un segums. Vispārīgās drošuma prasības un testēšanas metodes” un LVS EN 16630 “Pastāvīgi uzstādītas āra fitnesa iekārtas. Drošuma prasības un testēšanas metodes”.

Iepirkuma pretendentu iesniegto piedāvājumu izvērtēšanas procesā nav paredzēts piesaistīt sertificētus nozares ekspertus piedāvāto rotaļu un sporta ierīču atbilstības Noteikumu drošuma prasībām izvērtēšanai.

 Patērētāju tiesību aizsardzības centra izstrādātajā dokumentā ”Vadlīnijas bērnu spēļu laukumu valdītājiem / apsaimniekotājiem par drošuma prasībām bērnu spēļu laukumiem publiskai lietošanai” 3. daļā “ PIEGĀDE UN UZSTĀDĪŠANA” Ir teikts: “Lai izvērtētu ražotāja tehnisko dokumentāciju, jābūt profesionālām zināšanām par standartos ietvertajām prasībām”, kas norāda uz to, ka iepirkuma komisija nevar izvērtēt piedāvātās iekārtas, kurām nav sertifikātu par atbilstību standartiem.

Ņemot vērā iepriekšminēto un, lai nodrošinātu rotaļu laukuma un vingrošanas laukuma elementu drošuma prasības atbilstoši Noteikumu prasībām un pēc uzstādīšanas pārbaudē netiktu konstatētas atkāpes no Noteikumu drošuma prasībām, Pretendenta iesniegtajam piedāvājumam ir jāatbilst Iepirkuma nolikuma 4.1.4. apakšpunkta prasībām.